Institucions participants: Centre Superior d'Investigacions Científiques (CSIC, Delegació de Catalunya)
Nom del títol: Màster universitari en Recursos Minerals i Riscos Geològics per la Universitat de Barcelona i la Universitat Autònoma de Barcelona
Especialitats: Riscos geològics / Geologia i modelització de dipòsits minerals
L'estudiantat ha de cursar el 30% del total de crèdits del títol en una (o en més d'una) de les altres universitats participants.
Es comptabilitzarà en aquest percentatge de crèdits qualsevol assignatura del títol que imparteixi una altra universitat (obligatòries, optatives d'especialitat, optatives comunes, pràctiques externes o treball final de màster), tant si es cursen en modalitat presencial com en modalitat a distància.
Complementar i consolidar els coneixements de l'estudiantat en materials i estructures geològiques, i en la caracterització i la modelització de fenòmens i processos naturals que poden generar risc.
Millorar la formació metodològica de l'estudiantat en l'àmbit de l'anàlisi i la modelització de jaciments minerals, així com de l'anàlisi i la prevenció de riscos geològics.
Preparar professionals capaços de satisfer les demandes d'empreses d'exploració i explotació de recursos minerals.
Especialitat en geologia i modelització de dipòsits minerals:
Especialitat en riscos geològics:
En l'especialitat en geologia i modelització de dipòsits minerals, les principals sortides professionals estan lligades a temes miners, concretament les persones titulades podran realitzar tasques de cartografia de dipòsits, control i planificació d'una explotació minera, exploració geoquímica, modelització de dipòsits minerals, càlcul de reserves, planificació de campanyes de sondejos, control de lleis, planificació d'explotacions actives, estudis d'impacte ambiental de les activitats extractives, etc.
També, la formació rebuda en l'àmbit miner de la geoquímica permetrà a les persones titulades treballar en sectors ambientals, atès que la part geoquímica i la geològica és molt similar; la diferència està en estudiar els metalls des del vessant del seu benefici econòmic o per controlar-ne l'impacte a l'ecosfera.
En l'especialitat en riscos geològics, les àrees de treball estan vinculades a la geologia des del punt de vista dels riscos potencials; concretament, podran dur a terme tasques de disseny, proposar estratègies i obres de mitigació del risc geològic, i caracteritzar, cartografiar i modelitzar els fenòmens geològics que generen perill i risc geològic com inundacions, esllavissades, allaus, subsidències, terratrèmols, tsunamis o erupcions volcàniques, entre altres.
La humanitat s'ha duplicat en els últims quaranta anys; concretament, la població mundial, el 31 d'octubre del 2011, arribava als 7.000 milions d'habitants (Fons de Població de les Nacions Unides).
Aquest augment de la població és el factor més important del creixement actual i futur de la demanda de metalls.
Aquest fet comporta la recerca de nous dipòsits minerals, atès que el desenvolupament tecnològic és impossible sense les matèries primeres de la indústria minera.
En aquest sentit, cal remarcar que el consum de minerals creix més ràpidament del que creix la població, en tant que nous consumidors entren al mercat de minerals com a conseqüència de l'augment de la seva qualitat de vida, i que, a més, el consum per capita no varia substancialment amb els cicles econòmics.
En aquest context, l'exploració minera per al descobriment de noves reserves, juntament amb una millor recuperació dels dipòsits minerals descoberts, constitueix una solució temporal a la sostenibilitat dels recursos minerals.
De totes aquestes consideracions podem concloure que es requeriran professionals, com són les persones titulades en l'especialitat en geologia i modelització de dipòsits minerals, capacitats per respondre a aquests reptes.
Les dades de les Nacions Unides reflecteixen una tendència clara i preocupant en l'increment dels desastres naturals des del 1975 fins als nostres dies, amb els consegüents elevats costos materials i personals.
Aquesta problemàtica, tant en països en vies de desenvolupament com en els països desenvolupats i industrialitzats, planteja el repte de les bones pràctiques per a la mitigació dels riscos geològics.
Aquest repte generarà, tant en l'àmbit públic com en el privat, una demanda d'especialistes en l'anàlisi, la cartografia i la gestió dels riscos naturals i geològics, com les persones titulades en l'especialitat de riscos geològics.